‘Lesufi die rede vir geweld in skole’‘n Skermskoot uit die video van ‘n bakleiery by Norkem Park High School in Kempton Park. Die VF Plus in Gauteng het Maandag na Panyaza Lesufi, LUR vir onderwys in Gauteng, gekap deur te sê sy “inmenging” dra by tot geweld in die provinsie se skole. Philip van Staden, VF Plus-lid in die Gautengse Wetgewer, meen Lesufi “wil vir homself ŉ politieke naam maak” en daarom meng hy hom in met skole se werksaamhede deur byvoorbeeld gedragskodes af te skaf. Van Staden het in ŉ verklaring na die Norkem Park High School in Kempton Park verwys wat vroeër vandeesmaand deur Lesufi besoek is nadat video’s van ŉ gewelddadige bakleiery by die skool aan die lig gekom het. Twaalf leerders is na aanleiding van die video’s geskors en sal nou aan dissiplinêre prosesse onderwerp word. Lesufi het Saterdag weer die skool besoek en aan ouers gesê dat leerders se dissipline in die hande van ouers lê. Lesufi het ŉ beroep op die ouers gedoen om hande te vat met die departement om hierdie kwessies te hanteer. Van Staden het in reaksie op Lesufi se uitspraak gesê dit is ironies dat die LUR na dissipline verwys wanneer hy beoog om gedragskodes by skole in Gauteng af te skaf. “Die VF Plus het Lesufi reeds ŉ jaar gelede gewaarsku om hom nie in te meng met skole se gedragskodes nie. Gedragskodes is juis daar om ŉ geordende samelewing te vestig wat onderhewig is aan reëls en regulasies. Dit leer kinders om van jongs af respek vir hulself en hul medemense te hê en om reëls en regulasies te eerbiedig om sodoende wet en orde in ŉ samelewing tot stand te bring,” het Van Staden gesê. Panyaza Lesufi, LUR vir onderwys in Gauteng, by die Norkem Park High School in Kempton Park. Foto: ANA “Indien gedragskodes by skole afgeskaf word, sal leerders heeltemal handuit ruk wat tot gevolg sal hê dat onvolwassenes volwassenes gaan hiet en gebied. Nou sit ons met die probleem dat leerders mekaar en onderwysers gewelddadig aanval. Leerders kom nou met vuurwapens na skole om [tydens gewelddadige situasies] te gebruik.” Van Staden het gesê hoewel opvoeding ook by die huis moet plaasvind, moet reëls ook by skole toegepas word. “Jy kan ŉ kind tuis so goed opvoed soos jy wil, maar sodra hy of sy in ŉ omgewing kom, soos skole, waar geen reëls en regulasies deur middel van gedragskodes bestaan nie, gaan dit die kind uitlok om alles wat hy by die huis geleer het te vergeet en te doen wat die meerderheid doen. Skole speel ŉ wesenlike rol in ŉ kind se opvoeding aangesien ŉ kind tussen sewe en agt uur per dag daar deurbring. Sonder gedragskodes gaan chaos uitbreek, soos wat die afgelope tyd by die Norkem Park High School in Kempton Park gebeur het. Dit gaan daartoe lei dat ŉ siek samelewing vir die toekoms gekweek word.”